text: Voldssag var forvarsel
  28 juli 2011 kl. 17.41
  En voldssag for tre uger siden var det første varsel om, at Hells Angels og Bandidos var på kollisionskurs i Esbjerg.
  Politiinspektør Lars Bræmhøj bekræfter til TV SYD, at det var de samme grupperinger, som var indblandet i en voldssag, som førte til fængsling af seks rockere den 7. juli. Varetægtsfængslingerne skete efter ransagninger hos rockerne. 
  - I en voldssag leder vi efter tøj med blod på og andre spor. Og så kan der komme "side-gevinster" ved sådan en ransagning, siger Lars Bræmhøj.
  
  Borgmester: Bekymrende
  Politi og kommune har sammen med Skat kørt den såkaldte "Al Capone-taktik" mod rocker-bander over hele landet. Den har givet effekt i Esbjerg, siger borgmester Johnny Søtrup til TV SYD. Derfor ærgrer sammenstøddet ham.
  - Det er stærkt bekymrende, siger han til TV SYD. Det er ikke begivenheder, som vi ønsker gentaget.
  
  Mødes med politiet
  På mandag mødes Johnny Søtrup og hans embedsmænd med politidirektør Jørgen Meyer, Syd- og Sønderjyllands Politi. Også banderådet i Esbjerg er orienteret og ventes at mødes ekstraordinært efter  gårsdagens sammenstød.
  